Baxìlica de Nòstra Scignóra Asónta

A baxìlica de Nòstra Scignóra Asónta a l'é 'na constroçión religiôza do quartê zenéize de Séstri Ponénte, scîta in Ciàssa Francesco Baracca. A seu comunitæ de paròcchia a fa pàrte do vicaiâto de Séstri Ponénte inte l'arçidiòcexi de Zêna.

 Stöia 
Tiâ sciù a partî da-o 1610 (a-i 4 d'òtôbre coménsa a constroçión, dòppo tréi ànni da-a domànda fæta da-o govèrno da Repùbrica de Zêna), a vêgne finîa into 1618 e consacrâ doî ànni dòppo, into 1620. Into 1624 l'é stæto azónto a strutûa da tôre do canpanìn. 

Into prìmmo ànno de vìtta gh'é stæto de rouxîe co-a vexìnn-a e ciù vêgia gêxa de San Gioâne Batìsta, sêde da paròcchia a partî da-o 1132: a gêxa de Nòstra Scignóra Asónta a l'é stæta prìmma elezûa a paròcchia (a-i 22 de dexénbre do 1620), desgradàndo a gêxa de San Gioâne Batìsta; a deçixón a l'é stæta dapeu invertîa, scìn a quànde, a-i 3 de frevâ do 1623, són vegnûe dôe paròcchie indipendénte. A scitoaçión de tensción a l'é anæta avànti ancón pe quàrche ànno, scìn a 'n'ùrtima resoluçión da Congregaçión do Concìlio do 15 novénbre 1631. A-i 10 d'òtôbre do 1629 a l'é stæta consacrâ da-o vésco de Brignæ Vincenzo Giovanni Spinola. 

Into 1951 o Pio XII o l'à deciarâ Baxìlica minô.

 Descriçión 
L'intrâ prinçipâ da constroçión, rivòlta a tramontànn-a, a l'é pòsta inta ciàssa dedicâ a l'aviatô da Prìmma Goæra Mondiâ Francesco Baracca. A faciâ, fæta into 1932, a l'é êuvia de l'architétto Piero de Barbieri e do scurtô sestrìn Luigi Venzano. Sôvia i doî loéi da faciâ gh'é dôe stàtoe de calcestrùsso dedicæ a San Gioâne Batìsta e San Giöxeppe, méntre inta pàrte do mêzo, ciù èrta, gh'é 'n âtoriliêvo (6 m × 5 m) dedicòu a-a Madònna, fæto inte 'na mescciûa de brónzo e ciuménto. 

A strutûa de drénto a l'é formâ da 'na sôla navâta, co-îna larghéssa de 18 m e 'na longhéssa de 38 m. I fréschi, i stùcchi e-i màrmai che ne decöran o drénto són stæti fæti in ténpi despægi; tra-i outoî de êuvie ghe són i zenéixi Giulio Benso, Domenico Piola e Nicolò Barabìn, ma ànche o sestrìn Gian Stefano Rossi. 

O drénto da gêxa o l'é stæto restouròu de sti ùrtimi ténpi, con di travàggi che són duæ tréi ànni, da-o 2003 a-o 2006.

 Càscia e stàtoa da Madònna da Salûe 
A stàtoa da Madònna da Salûe a l'é stæta vosciûa da-i sestrìn pe çelebrâ a fèsta do çinquantêximo aniversâio e pe poéila portâ in proçesción. A l'é 'n'êuvia do scurtô Espanet e-a l'é stæta indoâ da-o Giacomo Ciarla. Into pasòu a vegnîva espòsta sôlo in òcaxón da fèsta de l'ànno, ma dòppo a Segónda Goæra Mondiâ, a popolaçión, ch'a l'avéiva atriboîo a sarvéssa de Séstri a l'intercesción da Madònna da Salûe, a l'à deçîzo de méttila fìssa into ténpio. 

 Âtri progètti 

Categorîa:Sestri Ponente
Categorîa:Gêxe de Zêna